b"\n_START_ARTICLE_\nFotomontage\n_START_PARAGRAPH_\nFotomontage er et billede som er opbygget af flere fotografier eller dele af fotografier. Teknikken blev s\xc3\xa6rligt taget i brug i 1920'erne, blandt andet til politiske plakater med talende motiver og effektfulde kompositioner. Begrebet svarer lidt til det nyere ord billedmanipulation, som desuden omfatter digital retouchering af fotografier. I dag bruges fotomontager i alle billedmedier.\n_START_SECTION_\nTeknik\n_START_PARAGRAPH_\nTidligere blev fotomontager lavet ved at klippe fotografier i stykker og s\xc3\xa6tte dem sammen p\xc3\xa5 en ny m\xc3\xa5de. I nyere tid er digitale billedredigeringsprogrammer taget i brug hvor man f\xc3\xb8r brugte saks og lim. Det har givet nye muligheder og gjort teknikken tilg\xc3\xa6ngelig for praktisk talt alle med en moderne computer. Billedmanipulation og retouchering af billeder bliver s\xc3\xa5ledes brugt i st\xc3\xb8rre eller mindre grad i n\xc3\xa6sten alle billedmedier og af de fleste fotografer i dag, s\xc3\xa6rligt indenfor reklame og modefotografi. Billedmanipulation er ogs\xc3\xa5 en morsom hobby for mange.\n_START_SECTION_\nHistorie\n_START_PARAGRAPH_\nDen engelske fotograf Henry Peach Robinson (1830-1901) skal have lavet verdens f\xc3\xb8rste fotomontager allerede lige efter at han bengyndte karrieren i 1857. Teknikken og tankegangen blev siden videref\xc3\xb8rt af andre kunstnere og fotografer, blandt andet af George Grosz omkring 1915, en tegner som var p\xc3\xa5virket af malerkunstens kubister og deres collager, det vil sige materielbilleder._NEWLINE_Mange regner alligevel dadaisten Hannah H\xc3\xb6ch (1889-1975) som opfinderen af den moderne fotomontage. Hun videreudviklede sin fototeknik sammen med Raoul Hausmann (1886-1971). I 1920'erne og 1930'erne fortsatte kunstnere som Johannes Baader, Aleksandr Rodtjenko (1891-1956) og konstruktivisten L\xc3\xa1szl\xc3\xb3 Moholy-Nagy at arbejde og eksperimentere med teknikken. S\xc3\xa6rligt ber\xc3\xb8mte er imidlertid John Heartfields anti-nazistiske billedcollager fra 1930'erne, det samme gjaldt Marinus Jakob Kjeldgaard, der blev kendt for sine satiriske fotomontager i den franske ugeavis Marianne hvor han advarede mod Hitler. I Skandinavien har blandt andet den danske kunstner Leif Grange arbejdet meget med fotomontage.\n_START_SECTION_\nBrug\n_START_PARAGRAPH_\nFotomontage og collager kan bruges til at lave kunstnerisk interessante kompositioner eller for at formidle et budskab eller billedid\xc3\xa9 tydeligere. Form\xc3\xa5let kan v\xc3\xa6re ganske p\xc3\xa6dagogisk, det vil sige for at forklare et forhold visuelt, men sammenstillingerne er ofte bevidst surrealistiske og humoristiske."